Yumenoshima

Yumenoshima () on Tokion kaupunginosa Kōtōn erillisalueella. Se sijaitsee erillisalueen eteläosassa Tokionlahden täyttömaalla. Vesi ympäröi aluetta kolmelta puolelta. 1950–1960-luvuilla Yumenoshimassa toimi ympäristöongelmia aiheuttanut kaatopaikka, mutta nykyisin valtaosa sen alueesta kuuluu Yumenoshiman puistoon. Kaupunginosassa toimii myös Shin-Kōtōn jätteenpolttolaitos.
Yumenoshiman kaupunginosan pinta-ala on 1,53 neliökilometriä, ja se jakautuu kolmeen osa-alueeseen, jotka on numeroitu Yumenoshima 1-chōme–Yumenoshima 3-chōme. Niillä ei ole vakituisia asukkaita (toukokuussa 2024).
Historia.
Yumenoshima oli vielä 1900-luvun alkupuolella vesialuetta. Tekosaari tunnettiin alun perin nimellä Tokionlahden täyttömaa-alue nro. 14, ja sen valtaaminen mereltä aloitettiin toisen maailmansodan alla vuonna 1938. Tarkoituksena oli rakentaa suurikokoinen vesilentoasema, mutta suunnitelma kariutui sotatalouden aiheuttaman materiaalipulan vuoksi. Sodan jälkeen vuonna 1947 saarelle avattiin Yumenoshiman hiekkaranta, joka antoi kaupunginosalle nykyisen nimensä (’unelmien saari’). Rantaa mainostettiin ”Tokion Havaijiksi”, mutta sen toiminta jäi lyhytaikaiseksi osin taifuunien aiheuttamien vahinkojen vuoksi.
Vuonna 1957 Yumenoshiman aluetta alettiin käyttää kaatopaikkana, ja pian noin 70 prosenttia Tokion jätteistä tuotiin Yumenoshimaan. Jätteiden keruu toi alueelle hajuongelmien lisäksi kärpäsiä ja rottia, ja Kōtōn läpi kulkevat jäteautot aiheuttivat ruuhkia ja onnettomuuksia. Lopulta vuonna 1965 kaatopaikalta noussut suuri kärpäsparvi levittäytyi läheiselle asuinalueelle ja nousi uutisotsikoihin koko maassa. Kärpäshaitta kesti yli neljän kuukauden ajan, ja sen myötä Yumenoshimaa alettiin kutsua ”jätesaareksi” ja ”kärpästen taivaaksi”. Kaatopaikan jätteet päätettiin polttaa ja rotat hävittää 20 000 myrkkypallolla. Kaatopaikka siirrettiin läheiseen Wakasun kaupunginosaan, mutta jäteongelmien jatkuessa Tokion kuvernööri julisti vuonna 1971 ”sodan roskia vastaan”, ja Yumenoshimaan rakennettiin jätteenpolttolaitos. Se valmistui vuonna 1974. Vastineeksi laitoksen sijoituksesta Kōtōn alueelle Tokion metropoli lupasi rakentaa Yumenoshimaan myös puiston, kasvihuoneen ja neljä liikuntapaikkaa.
Yumenoshimasta tehtiin Kōtōn kaupunginosa vuonna 1975, ja Yumenoshiman puisto avattiin muutamaa vuotta myöhemmin vuonna 1978. Puistoon istutettiin esimerkiksi eukalyptuspuita. Vuonna 1988 sinne valmistui trooppinen kasvihuone, joka saa talvella lämpönsä viereiseltä jätteenpolttolaitokselta. Monet puiston eukalyptuspuista kaatuivat vuoden 2018 taifuunissa.
Kaupunkikuva ja rakennukset.
Yumenoshima sijaitsee Tokionlahden täyttömaalla Arajoen suulla. Kanavat ja satama-altaat ympäröivät sitä lännessä, pohjoisessa ja idässä; etelässä kaupunginosa rajautuu Tokion pääkaupunkimoottoritiehen. Naapurikaupunginosia ovat etelässä Shin-Kiba, lännessä Tatsumi, pohjoisessa Shiomi ja Shin-Suna sekä idässä Arajoen vastarannalla Edogawan erillisalueen Rinkaichō.
Yumenoshiman puisto käsittää valtaosan kaupunginosan alueesta. Siellä sijaitsee useita urheilu- ja baseball-kenttiä, jousiammuntakenttä, sisäurheiluhalli ja Yumenoshiman trooppinen kasvihuone. Puistossa on myös ydinkokeessa vaurioituneelle Daigo Fukuryū-maru -kalastusalukselle rakennettu näyttelyhalli. Puistoalueen pohjoisrannalla on Yumenoshiman huvivenesatama. Puiston lisäksi kaupunginosassa toimii Shin-Kōtōn jätteenpolttolaitos.
Liikenne.
Aivan Yumenoshiman eteläpuolella Shin-Kiban kaupunginosan puolella sijaitsee Shin-Kiban asema, jota palvelevat JR Higashi-Nihonin Keiyō-linja, Tōkyō rinkai -pikarautatien Rinkai-linja ja Tōkyō metron Yūrakuchō-linja.
Yumenoshiman etelärajalla kulkee Tokion pääkaupunkimoottoritien Wangan-linja eli Tokionlahden rantaa seuraileva linja, joka liittää alueen lännessä Odaiban ja idässä Chiban prefektuurin suuntaan. Prefektuurintie 306 johtaa Yumenoshima-ōhashi-sillan kautta pohjoiseen Kameidon suuntaan.